སྤྲིན་དཀར་གྱི་འདབ་མ།

སྤྲིན་དཀར་གྱི་འདབ་མ། 

རྩོམ་པ་པོ།  དོན་གྲུབ་རྒྱལ།

མཐོན་མཐིང་གི་མཁའ་དབྱིངས་སུ། 

ལང་ལོང་དུ་འཁྲིགས་པ་ནི།

སྤྲིན་དཀར་གྱི་འདབ་མ་རེད།

ཞོགས་པའི་སྐྱ་རེངས་དབང་ཕྱོགས་ཀྱི་རི་རྩེ་ནས་ཤར་དུས།

ཆུ་འཛིན་གྱི་གཞོན་ནུ་དེ། 

ཉི་ཟེར་གྱི་དགའ་མ་དང་དགར་ངོམ་བཞིན་དུ།

རང་གི་ལང་ཚོའི་དམར་མདངས་ཅི་དགར་ངོམ་བཞིན་དུ།

ཤར་ཕྱོགས་ཀྱི་མཁའ་མཐའ་མཛེས་པར་བརྒྱན་པ་དང་།

གངས་ཅན་གྱི་ཡུལ་གྲུ་འདིར།

མཚར་སྡུག་གི་ཉིན་མོ་གསར་པ་ཞིག་སླེབས་པའི་སྔོན་བརྡ་བཏང་བར་མ་ཟད།

བསིལ་ལྡན་གྱི་ཁ་བའི་ལྗོངས་ལ། 

དགེ་ལེགས་ཀྱི་དུས་སྟོན་གསར་པ་ཞིག་སླེབས་པའི་འཕྲིན་བཟང་སྒྲོག་བཞིན་མཆིས།

སྔོ་ཞིང་བསངས་པའི་མཁའ་དབྱིངས་སུ།

ཁྱེད་ནི་གོས་དཀར་གྱོན་པའི་ལྷ་མོ་ཞིག་དང་འདྲ་བར།

ཡང་ཞིང་དལ་བའི་གོམ་པའི་འདེགས་འཇོག་སྒྱུར་བཞིན།

ཡིད་དུ་འོང་བའི་གར་གྱི་སྟངས་སྟབས་ཅི་དགར་བསྒྱུར་བའི་མོད་ལ།

འཇིག་རྟེན་མི་ཡུལ་གྱི་ངོ་མཚར་བའི་མཛེས་ལྗོངས་ལ་བསྟོད་གླུ་ལེན་པ་དང་།

གངས་ཅན་མཐོ་སྒང་གི་རླབས་ཆེ་བའི་འཕོ་འགྱུར་ལ་བསྔགས་དབྱངས་བརྗོད་ཀྱིན་ཡོད།

ང་རང་ཕ་ཡུལ་གྱི་རྩྭ་ཐང་དུ་ལངས་ནས།

མཛེས་སྡུག་གི་ནམ་མཁའི་རྒྱང་ལྟ་བྱེད་ཐེངས་རེ་དང་།

ཁོ་རང་གི་མཚོ་སྔོན་པོའི་མཚོ་འགྲམ་དུ་འགྲེངས་ནས།

ཁྱེད་ཀྱི་གཟུགས་བརྙན་ལ་ཞིབ་ལྟ་བྱེད་ཐེངས་རེར།

བདག་གི་ཁྲ་ཆུང་མིག་ལམ་དུ་ངོ་མཚར་གྱི་དཔེ་རིས་གསོན་པོ་སྣ་ཚོགས་ཤར་འོངས་པ་དང་།

ཁོ་བོའི་གངས་དཀར་སེམས་ལ་བདེ་སྐྱིད་ཀྱི་སྣང་བ་གསོན་པོ་གང་མང་ཤར་ཞིང་འོངས།

ཆུ་འཛིན་གྱི་ཕོན་པོ་ཡ། 

སྤྲིན་དཀར་གྱི་འདབ་མ།

ཁྱེད་ནི་དུས་རབས་ཀྱི་ཕོ་ཉ་ཡིན་པ་དང་།

མི་རིགས་ཀྱི་བདེ་སྐྱིད་ཡང་རེད།

དཔྱིད་གསུམ་གྱི་དཔལ་ཡོན་འཛིན་མ་ལ་ཤར་དུས།

ཁྱེད་ནི་ནམ་མཁའི་མེ་ཏོག་ཞིག་དང་འདྲ་བར།

གངས་ཅན་གྱི་མཐོ་སྒང་ལ་སྐྱེ་སྟོབས་ཀྱི་དཔལ་ཡོན་བསྣན་པ་དང་།

བསིལ་ལྡན་གྱི་ཡུལ་གྲུ་འདིར།

བྱད་བཞིན་གྱི་སྒེག་ཆོས་དང་།

ལང་ཚོ་ཡི་མཛེས་པ།

ཟུངས་ཁྲག་གསར་པ་དང་རྣམ་ཤེས་གསར་པ་ཡང་ཁྱེར་ཡོང་བ་རེད།

དབྱར་གསུམ་གྱི་དཔལ་ཡོན་ས་གཞི་ལ་ཤར་དུས།

ཁྱེད་ནི་འཇའ་ཚོན་གྱི་བུ་མོ་ཞིག་དང་འདྲ་བར།

བསིལ་ལྡན་གྱི་མཚོ་དང་མཚེའུ་ནང་དུ།

རང་གི་བྱད་བཞིན་གྱི་སྒེག་ཆོས་ཅི་འགར་ངོམ་པ་དང་།

དུས་ཀྱི་རླབས་ཕྲེང་མངོན་མཐོར་བརྩེགས་པའི་འགྲོས་དང་བསྟུན་ནས།

མི་རྣམས་ལ་འཚོ་བའི་རེ་བ་དང་བདེ་སྐྱིད་སྟེར་བར་མ་ཟད།

ཀྱག་ཀྱོག་གི་ལམ་དུ་མདུན་དུ་བསྐྱོད་པའི།

འཐབ་འཛིང་གི་སྤོབས་པ་དང་སྙིང་སྟོབས་ཀྱང་སྟེར་གྱིན་གདའ།

སྟོན་གསུམ་གྱིདཔལ་ཡོན་ས་གཞི་ལ་ཤར་དུས།

ཁྱེད་ནི་དྲི་ཟ་ཡི་བུ་མོ་ཞིག་དང་འདྲ་བར།

ལོ་ལེགས་ཀྱི་སྙེ་མ་མཐོན་པོར་གཡོ་བའི་ཁྲོད་དུ།

དགེ་ལེགས་ཀྱི་ཚེམས་ཕྲེང་ལྷག་ལྷག་དགོད་བཞིན།

དྲི་བཞིན་གྱི་རླུང་དང་བསྡོངས་ནས།

བཀྲ་ཤིས་ཀྱི་འཕྲིན་བཟང་སྲིད་གསུམ་གྱི་རྩེ་མོར་སྒྲོག་པར་བྱེད།

རབ་དཀར་ཞོ་གསར་སྤུངས་འདྲའི་ཆུ་འཛིན་གྱི་འདབ་མ་ཡ།

ཁྱེད་ནི་སྐྱེ་དགུའི་སྲོག་གི་གཟུང་ཐག་དང་།

འགྲོ་བའི་ཡིད་ཀྱི་མ་མ་རེད།

གལ་སྲིད་ཁྱེད་ཀྱི་བསམ་གཏན་གྱི་མངལ་འབུར་ནང་།

ཆུ་ཡི་རྡུལ་ཕྲན་གྱི་ཟེགས་མའི་བུ་ཆུང་མ་སྦྲུམ་པ་ཡིན་ན།

རྩྭ་དང་རྩི་ཤིང་སྐྱེ་མི་ཐུབ་ལ།

འབུ་དང་བུང་བ་གསོན་མི་ཐུབ་ཅིང་།

བྱ་དང་བྱིའུའི་གསུང་སྐད་སྙན་མོ་ཡང་ཐོས་མི་ཐུབ་པར་མ་ཟད།

འགྲོ་བའི་སྲོག་གི་འཚོ་རྟེན་ཡང་དོན་མེད་དུ་འགྱུར་བར་ངེས།

དེའི་ཕྱིར།

ཁྱེད་ནི་འཇིག་རྟེན་གནས་པའི་གཞི་མ་དང་།

འགྲོ་བ་འཚོ་བའི་བླ་སྲོག་རེད།

ཆུ་འཛིན་གྱི་འདབ་མ་ལགས།

ཁྱེད་ནི་ཇི་འདྲའི་བློ་ངོར་མི་ཤོང་བའི་གསང་བ་ཞིག་རེད་ཨང་།

སྐབས་རེར་དར་དཀར་གྱི་ཤམ་བུ་གཡོ་བའི་ཚུལ་གྱིས་མཐོན་མཐིང་གི་མཁའ་དབྱིངས་སུ་རྒྱུ་བ་
དང་།

སྐབས་རེར་སྔགས་མཁན་གྱིས་བེར་ནག་གྱོན་པའི་ཚུལ་གྱིས་ཉི་ཟླའང་སྒྲིབ་པར་བྱེད་ལ།

ལན་རེར་སྦྲང་ཆར་ཟིམ་ཟིམ་དུ་འཇོ་བ་དང་།

མཚམས་རེར་དྲག་ཆར་ཤོ་ཤོ་རུ་འབབ་པ།

ཐུགས་ཁྲོས་པའི་ཚེ་ན་སེར་བའི་མདེལ་ཆར་འཕེན་པ་དང་།

ཡིད་དགའ་བའི་ཚེ་ན་མེ་ཏོག་གི་ཆར་པ་འབབ་ཅིང་།

སྐབས་སྐབས་སུ་ཤར་ན་ནུབ་ཏུ་རྒྱུ་ཞིང་།

མཚམས་མཚམས་སུ་ལྷོ་ནས་བྱང་དུ་འགྲོབ་ཡིན་པས།

ཁྱེད་ནི་རྒྱལ་ཁམས་ཕྱོགས་མེད་འགྲིམས་ནས།

འགྲོ་བའི་འཕྲིན་ལས་སྒྲུབ་པའི་རྣལ་འབྱོར་བ་ཞིག་དང་ཡང་མཚུངས།

ཁྱེད་ཀྱི་སྙིང་རྗེ་བྱིན་རླབས་ནི་བླ་མ་ལས་ཀྱང་ཁྱད་དུ་འཕགས་པ་དང་།

ཁྱེད་ཀྱི་ཐུགས་རྗེའི་སྤྱན་རས་ནི་ལྕགས་ཀྱུ་ལས་ཀྱང་ཤིན་ཏུ་རྣོ་བ་ཞིག་རེད།

ཁྱེད་ཀྱི་སྤྲིན་སྔོན་གྱི་མངལ་བཟང་ན།

གཡུ་འབྲུག་གྱི་ཁྱེའུ་མཆིས་ལ།

ཁྱེད་ཀྱི་བློ་གྲོས་ཀྱི་ཁང་བཟང་ནས།

ཀུན་ཕན་གྱི་སྦྲང་ཆར་འཇོ་བར་འཚལ།

ས་འཛིན་གྱི་ཕང་བར་ཟུར་གྱིས་བསྔས་ཏེ་བདེ་བར་གཟིམ་པའི་དུས་སྐབས་སུ།

ཁོ་བོའི་ཡིད་ལ་བརྩེ་ལྡན་གྱི་མ་མ་དྲན་པ་དང་།

མཐོན་པོོའི་རི་དང་སྟུག་པོའི་ནགས།

ཡངས་པའི་ཐངས་དང་ཆེ་བའི་མཚོ་བཅས་ལ།

ཁྱེད་ཀྱི་རེག་བྱ་འཇམ་པའི་ལག་པ་ཡིས་འཁྱུད་པའི་སྐབས་སུ།

བདག་གི་ཡིད་ལ་རང་གི་ཕ་ཡུལ་དྲན་བྱུང་།

སྤྲིན་དཀར་གྱི་འདབ་མ་ནི་ངའི་རེ་བ་ཡིན་པ་དང་།

ཆུ་འཛིན་གྱི་ཕོན་པོ་ནི་ངའི་སྙིང་གི་དགའ་མ་དང།

སེམས་ཀྱི་མ་མ།

འཚོ་བའི་གཟི་བརྗིད།

འདུན་མའི་རྟེན་གཞི།

ལ་རྒྱའི་བདག་པོ་ཡིན།

ཁྱེད་རང་དུས་ནམ་ཡང་བདག་གི་ཡིད་ཀྱི་ནམ་མཁའ་ལ་རྒྱུ་བ་དང་།

ཁྱེད་རང་དུས་གཏན་དུ་ཁོ་བོའི་སྙིང་གི་མཛེས་རྒྱན་དུ་བཞུགས་པར་སྨོན།